**DĖL PANEVĖŽIO REGIONO KOMUNALINIŲ ATLIEKŲ SĄVARTYNO VARTŲ MOKESČIO DYDŽIO PAGRINDIMO**

**AIŠKINAMASIS RAŠTAS**

2016 m. birželio 1 d.

Panevėžys

 UAB Panevėžio regiono atliekų tvarkymo centras (toliau tekste – Bendrovė), siekdamas įgyvendinti ES direktyvų ir Lietuvos Respublikos teisės aktų, reglamentuojančių komunalinių atliekų tvarkymą, reikalavimus ir užduočių pasiekiamumą (iki 2010 m. pabaigos sąvartyne šalinamų BSA kiekiai turi būti sumažinti 25 proc., iki 2013 m. – 50 proc., o iki 2020 m. – 65 proc., palyginti su 2000 m.), Panevėžio regioninio sąvartyno teritorijoje įrengė mechaninio biologinio apdorojimo įrenginius. Įrenginiai pradėti eksploatuoti 2015 m. gruodžio mėn.

 Pradėjus įrenginių eksploataciją, ženkliai išaugo Bendrovės sąnaudos. Todėl šiuo metu taikomo sąvartyno vartų mokesčio (18,99 Eur/t be PVM) nebeužtenka padengti visų būtinųjų atliekų tvarkymo sąnaudų. 2016 m. I ketv. Bendrovė patyrė 126 747 Eur nuostolį.

Priežastys dėl kurių būtina didinti sąvartyno vartų mokestį:

* nuolat auga atliekų kiekis, už kurį VM nėra mokamas (dėl atskiro antrinių žaliavų ir pakuočių surinkimo, akcijos “Darom” surenkamų atliekų kiekių);
* pradėta eksploatuoti Mechaninio-biologinio apdorojimo įranga (didžiausia ir pagrindinė sąnaudų išaugimo priežastis);
* įsigalioja Taršos mokesčio įstatymo pakeitimas, pagal kurį numatytas mokestis už visas sąvartyne šalinamas atliekas.

Sąvartyno vartų mokesčio dydis perskaičiuotas atsižvelgiant į UAB Panevėžio regiono atliekų tvarkymo centras ankstesniais metais patirtas atliekų tvarkymo sąnaudas, naujai pasirašytas sutartis. Tam kad būtų padengtos visos būtinosios sąnaudos ir Bendrovė galėtų vykdyti įsipareigojimus atliekų tvarkymo srityje, vidutinis sąvartyno vartų mokesčio dydis turėtų būti 41,49 Eur / t be PVM. Tik patvirtinus sąnaudas padengiantį vartų mokesčio dydį, Bendrovė galės išvengti finansinių sunkumų plėtojant savo veiklą. Atidėjus vartų mokesčio padidinimą arba jį įgyvendinus nevisiškai, tikėtina, kad UAB Panevėžio regiono atliekų tvarkymo centras negalės laiku atsiskaityti su paslaugų teikėjais, kaupsis vis didesnis nuostolis, kuris gali sužlugdyti stabilią įmonės veiklą.

MBA ir mechaninio apdorojimo įrenginių naudojimas bei aplinkos taršos mokesčio atsiradimas ženkliai padidino regioninių atliekų tvarkymo centrų išlaidas visuose Lietuvos regionuose, todėl visuose regionuose jau arba yra patvirtinti nauji, padidinti vartų mokesčiai, arba planuojama tai padaryti. Vilniaus, Klaipėdos, Alytaus, Marijampolės, Telšių ir Tauragės regionai jau yra pasitvirtinę naujus vartų mokesčius, šiuose regionuose vartų mokesčiai svyruoja nuo 28,46 Eur be PVM už toną atliekų Klaipėdoje, iki 65,78 Eur be PVM už toną atliekų Vilniuje. Kaune, Šiauliuose ir Utenoje vartų mokesčiai dar nėra pakeisti. Šiauliuose dabar dar galioja 19,09 Eur / t vartų mokestis, bet jau yra projektas jam didinti iki 53,60 Eur / t be PVM.

Direktorius Gintautas Ulys